18.2.2022 г.
BG
Официален вестник на Европейския съюз
C 81/25 Сряда, 23 юни 2021 r.
57. припомня, че инвестициите от частния сектор биха могли да играят важна роля за икономическото възстановяване и постигането на ЦУР, като се имат предвид нарасналите потребности, породени от пандемията; призовава ролята на частния сектор и смесеното финансиране да бъдат допълнително проучени като част от усилията за възстановяване и изграждане на устойчивост; 58. посочва, че пандемиите често са със зоонозен произход; поради това подчертава необходимостта от подкрепа за образователни програми по отношение на опасностите от лова и търговията с диви животни, както и по-строгата защита и възстановяване на екосистемите и местообитанията, както и от справяне с предизвикателствата, произтичащи от промишленото земеделие; призовава за по-голяма подкрепа за държавите партньори във връзка с предотвратяването на бракониерството и трафика на диви животни, като се гарантира по-специално, че местните общности участват в опазването на дивата флора и фауна; счита, че е необходимо да се отпуснат повече средства от ЕС за изпреварващи научни изследвания относно връзките между човешкото здраве, здравето на животните и екосистемите, за да се повиши готовността за реагиране на бъдещи здравни кризи, породени от мутации на вируси със зоонозен произход; 59. счита, че устойчивостта срещу бъдещи кризи в областта на общественото здраве трябва също така да се основава на изследвания в областта на заболяванията, които редовно причиняват смъртоносни епидемии в развиващите се страни; изразява съжаление, че понастоящем няма достатъчно научни изследвания в областта на разработването на ваксини, които ефективно предотвратяват болести, повтарящи се в развиващите се страни, като малария или зика; призовава ЕС и неговите държави членки да финансират повече научни изследвания с оглед разработването на ваксини, които предотвратяват бъдещи огнища на такива болести; 60. посочва, че дори по време на криза производството и дистрибуцията на храни трябва да бъдат абсолютен приоритет; счита, че зависимостта от външни източници на храни, растения, семена и торове следва да бъде намалена, като същевременно следва да се увеличи местното и диверсифицираното селскостопанско производство; във връзка с това приветства подкрепата на ЕС за агроекологията, която трябва да бъде допълнително засилена; призовава за подкрепа за споделянето на знания относно нови, стари и по-устойчиви агроекологични семена; 61. припомня, че развиващите се страни са исторически уязвими на външни сътресения поради тесните износни бази и по-слабо диверсифицираните икономики; поради това подчертава, че едно от основните предизвикателства за развиващите се страни е да се изкачат нагоре по световната верига за създаване на стойност чрез икономическа диверсификация и да преминат от модел на производство, ориентиран към износа, към развитие, основано на вътрешните и регионалните пазари; за тази цел подчертава решаващата роля на регионалното икономическо сътрудничество, вътрешната промишлена политика и насърчаването на инвестициите за увеличаване на националната или регионалната автономност при производството на основни стоки и услуги; счита, че в този контекст е от съществено значение да се използват финансовите и стопанските практики, за да се насърчи интегрирането на стандартите за устойчивост по цялата инвестиционна верига; отново заявява, че корпоративната отговорност за дължимата грижа по отношение на правата на човека и околната среда е необходима предпоставка за предотвратяване и смекчаване на последиците от бъдещи кризи и за гарантиране на устойчиви вериги за създаване на стойност; 62. подчертава, че инвестициите в действия за възстановяване трябва да бъдат отговорни, в съответствие с Доброволните насоки на Комитета по световната продоволствена сигурност (CFS) относно отговорното управление на правото на владение на земя, рибарството и горите в контекста на националната продоволствена сигурност и нейните принципи за отговорно инвестиране в селскостопанските и продоволствените системи, с цел смекчаване на изменението на климата и насърчаване на устойчивостта на уязвимите групи от населението; 63. призовава ЕС да интегрира по-добре правата на децата в борбата срещу изменението на климата и в действията си за насърчаване на устойчивостта и готовността при бедствия пряко в социалните сектори като образованието, здравеопазването, водоснабдяването и канализацията и санитарно-хигиенните условия, храненето и социалната закрила и закрилата на децата; Връзка между хуманитарните действия, развитието и мира 64. подчертава, че прилагането на връзката между хуманитарните действия, развитието и мира трябва да бъде приоритет при програмирането на ИССРМС-Глобална Европа в нестабилни държави; призовава ГД „Хуманитарна помощ и гражданска защита“, ГД „Международни партньорства“ и ГД „Политика за съседство и преговори за разширяване“ на Европейската комисия да прилагат допълващи програми, съобразени с местните дадености и местните възможности, когато това е възможно, с цел взаимно укрепване на различните аспекти на връзката; 65. подчертава необходимостта от съвместна работа с местните общности и организациите на гражданското общество при определянето и изпълнението на действията в отговор на кризата, предизвикана от COVID-19; подчертава ролята на Европейския корпус за солидарност за подкрепата на организациите на гражданското общество на място, които предоставят помощ на нуждаещите се;